CELEX: C2005/093/25
Language: da
Date: 2005-04-16 00:00:00
Title: Sag C-66/05: Sag anlagt den 14. februar 2005 af Kommissionen for De Europæiske Fællesskaber mod Kongeriget Nederlandene

16.4.2005   
            
            
               DA
            
            
               Den Europæiske Unions Tidende
            
            
               C 93/14
            
         Sag anlagt den 14. februar 2005 af Kommissionen for De Europæiske Fællesskaber mod Kongeriget Nederlandene
   (Sag C-66/05)
   (2005/C 93/25)
   Processprog: nederlandsk
   Ved De Europæiske Fællesskabers Domstol er der den 14. februar 2005 anlagt sag mod Kongeriget Nederlandene af Kommissionen for De Europæiske Fællesskaber ved D. Martin og Pieter van Nuffel som befuldmægtigede, og med valgt adresse i Luxembourg.
   Kommissionen for De Europæiske Fællesskaber har nedlagt følgende påstande:
   
               1)
            
            
               Det fastslås, at Kongeriget Nederlandene har tilsidesat sine forpligtelser i henhold til artikel 33, stk. 1, i forordning (EØF) nr. 1408/71 (1), idet det i beregningen af sygeforsikringsbidrag har inddraget pensioner, der udbetales i henhold til en anden medlemsstats lovgivning.
            
         
               2)
            
            
               Kongeriget Nederlandene tilpligtes at betale sagens omkostninger.
            
         Søgsmålsgrunde og væsentligste argumenter:
   L'Algemen Wet Bijzondere Ziektekosten (den almindelige lov om særlige udgifter til sundhedspleje) (herefter »AWBZ«) tilsigter at afholde omkostningerne ved behandling, pleje og pasning ved alvorlige længerevarende sygdomme eller legemlige skavanker. Alle indbyggere, hvilket vil sige alle med bopæl i Nederlandene, er forsikret. Det drejer sig således om en »socialforsikring«. I medfør af Wet Financiering Volksverzekeringen (lov om finansiering af socialforsikring) er alle forsikrede bidragspligtige. Dette bidrag beregnes på grundlag af den forsikredes samlede indkomst.
   Som følge af denne ordning er den, der har bopæl i Nederlandene og samtidig modtager hollandsk pension og en pension, som udbetales i henhold til en anden medlemsstats lovgivning, forsikret for særlig sundhedspleje i medfør af AWBZ, men er også bidragspligtig. Beregningen af dette bidrag inddrager både dennes hollandske pension og den anden pension.
   Ifølge Kommissionens opfattelse gør forordningens artikel 33, stk. 1, det kun muligt at inddrage den nederlandske pension i beregningen. Nederlandene mener, at den samlede indkomst kan inddrages, herunder den pension som den pågældende modtager i henhold til en anden medlemsstats lovgivning.
   
      (1)  Den danske specialudgave: serie I kapitel 1971(II) s. 366. Forordningen er ændret og ajourført ved forordning (EF) nr. 118/97 (EFT L 28, s. 1), og senest ændret ved Europa-Parlamentets og Rådets forordning (EF) nr. 631/2004 (EFT L 100, s. 1).